Document ID: 32012R0354

A TANÁCS 354/2012/EU RENDELETE
(2012. április 23.)
a Fehéroroszországra vonatkozó korlátozó intézkedésekről szóló 765/2006/EK rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 215. cikkére,
tekintettel a Fehéroroszországgal szembeni korlátozó intézkedésekről szóló 2010/639/KKBP határozat módosításáról szóló, 2012. április 23-án 2012/212/KKBP tanácsi határozatra (1),
tekintettel az Unió külügyi és biztonságpolitikai főképviselője és az Európai Bizottság együttes javaslatára,
mivel:
(1)
A 765/2006/EK rendelet (2) előírja Lukasenko elnök és egyes fehérorosz tisztviselők és az emberi jogok súlyos megsértéséért, illetve a civil társadalom és a demokratikus ellenzék elnyomásáért felelős személyek, valamint a Lukasenko-rezsimet támogató, illetve abból hasznot húzó személyek és szervezetek vagyoni eszközeinek befagyasztását.
(2)
A Tanács a 2012/212/KKBP határozattal úgy döntött, hogy rendelkezni kell a vagyoni eszközök befagyasztására vonatkozó szabálytól való eltérésről annak biztosítása érdekében, hogy az érintett pénzeszközök vagy gazdasági erőforrások a nemzetközi jog szerint mentességet élvező diplomáciai vagy konzuli képviseletek vagy nemzetközi szervezetek általi hivatalos felhasználás céljára rendelkezésre álljanak.
(3)
Ez az intézkedés a Szerződés hatálya alá tartozik, ennélfogva a végrehajtásához uniós szintű szabályozás szükséges, különösen a tagállamokban tevékenykedő gazdasági szereplők által történő egységes alkalmazása biztosítása céljából.
(4)
A 765/2006/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 765/2006/EK rendelet a következő cikkel egészül ki:
„4b. cikk
A 2. cikktől eltérve a tagállamok - a II. mellékletben felsorolt honlapokon jelzett - hatáskörrel rendelkező hatóságai az általuk megfelelőnek tartott feltételek mellett engedélyezhetik egyes befagyasztott pénzeszközök vagy gazdasági erőforrások felszabadítását, illetve rendelkezésre bocsátását, amennyiben megállapították, hogy az érintett pénzeszközök vagy gazdasági erőforrások a nemzetközi jog szerint immunitást élvező diplomáciai vagy konzuli képviseletek vagy nemzetközi szervezetek hivatalos céljaihoz szükségesek.”.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2012. április 23-án.

Labels: 18
15
5